Author: puskar
Last saved by: agenda0
Company: Úrad vlády Slovenskej republiky

Úrad vlády SR						 Na rokovanie vlády SR
Sekcia hospodárskej politiky					 dňa  17.10.2001
									 k číslu: 6854/2001 
									 k bodu: 9

Stanovisko

k Správe o systémových opatreniach vlády SR na ochranu územia Slovenskej republiky pred povodňami (nové znenie) a k Dodatku k správe
___________________________________________________________________

I.

	Materiál predkladá minister pôdohospodárstva na podnet predsedu vlády SR.
Ako vyplýva z predkladacej správy, má ho prerokovať aj NR SR.

	Správa rekapituluje obsah  "Správy o navrhovaných systémových opatreniach na ochranu pred povodňami a spôsobe financovania následkov povodní - Program protipovodňovej ochrany SR do roku 2010", schválený uznesením vlády SR č. 31 z 19.1.2000 (v prílohe), popisuje plnenie vybraných  krátkodobých a strednodobých opatrení, ako aj pozastavenie prác na riešení Súboru vedecko-technických projektov, výsledky ktorých  majú byť podkladom pre realizáciu dlhodobých opatrení programu a konštatuje, že program sa plní len čiastočne vo veľmi obmedzenom rozsahu vzhľadom na nedostatok prostriedkov na jeho financovanie..

	Vyúsťuje do záveru, že program si vyžaduje časovú aktualizáciu harmonogramu  jeho realizácie vo väzbe na  sklz v jeho financovaní a navrhuje doplňujúce opatrenia  programu.  Úlohy vyplývajúce z uvedeného sú  premietnuté do nového znenia návrhu uznesenia vlády.

	Dodatok k správe obsahuje prílohy, v ktorých je uvedené podrobnejšie členenie úloh a opatrení v jednotlivých častiach programu, ich časový harmonogram a požiadavky na finančné prostriedky potrebné na realizáciu programu.

II.

	Vo vyhodnotení medzirezortného pripomienkového konania sa  uvádza, že   pripomienky šiestich rezortov boli akceptované, alebo vysvetlené. Ďalších päť rezortov nemalo pripomienky.

	Dodatok k správe, najmä možnosti finančného zabezpečenie programu, nebol predmetom medzirezortného pripomienkového konania.

III.

	Správa má charakter verbálneho hodnotenia plnenia Programu  protipovodňovej ochrany SR do roku 2010 (ďalej „program“) a úloh z uznesenia  vlády SR č. 31 z 19.1.2000.  Prínosom ku komplexnosti materiálu by bolo dôsledné vyhodnotenie plnenia splatných krátkodobých a strednodobých úloh programu a uznesenia vlády č. 31/2000,  ako aj kvantifikácia plnenia charakteristík  podľa  jeho prílohy č. 1 v roku 2000 a výhľadu jeho plnenia v roku 2001.

	V správe konštatované neuspokojivé plnenie programu  v  rokoch 2000 a 2001, spôsobené vyčlenením nižších  objemov finančných prostriedkov zo štátneho rozpočtu v porovnaní s potrebami realizácie programu, bolo dôvodom, že predkladateľ v návrhu uznesenia vlády SR k správe navrhol v bode B.1 uložiť MP SR v spolupráci s MV SR, MŽP SR a MF SR aktualizovať časový harmonogram a nadväzne upraviť potrebu finančných prostriedkov na realizáciu programu do roku 2010, s termínom do 31.10.2001.
			
	Treba  dodať, že  bez náležite pripraveného a argumentačne podloženého aktualizovaného harmonogramu a jeho finančného zabezpečenia nepo-važujeme za efektívne predkladať predmetný materiál na rokovanie NR SR.

Predložený  dodatok z 15.10.2001 k správe zohľadňuje doterajšie plnenie a konkretizuje vecné úlohy, časovo aktualizuje postup realizácie a spresňuje potreby a zdroje finančných prostriedkov, v podstate bez zmeny ich celkového schváleného rozsahu v štyroch základných okruhoch  úloh programu (sú samostatnými časťami  dodatku), avšak s rozdielnou úrovňou rozpracovania jeho vecných a finančných (identifikácia zdrojov)  aspektov.

	Dodatok nebol predmetom medzirezortného pripomienkového konania, k navrhovanej aktualizácii programu je žiadúce poznať stanovisko najmä MV SR, MŽP SR a osobitne stanovisko MF SR.

	Správa ani dodatok k nej neboli predložené na rokovanie Porady ekonomických ministrov vlády SR.

	Vzhľadom na uvedené odporúčame vláde SR v zázname z rokovania vlády  predloženú správu v novom znení a jej dodatok zobrať na vedomie s pripomienkami a uložiť  MP SR v spolupráci s MV SR, MŽP SR a MF SR  pripraviť  komplexnú správu, vrátane  návrhu  časovo, vecne a  finančne (potreby a zdroje) aktualizovaného harmonogramu  úloh  Programu  protipovodňovej ochrany do roku 2010 a po jej medzirezortnom pripomienkovaní predložiť ju na rokovanie PEM a na rokovanie vlády do 30.11.2001.

Bratislava 16.10.2001